Lesersbrief: Jou stem sal beslis steeds telFoto: The-declaration.org [Red] In aanloop tot die nasionale verkiesing op 8 Mei vanjaar gee Maroela Media politieke partye die geleentheid om hul menings oor verskillende kwessies wat kiesers raak op Maroela Media se debatsportaal te lug. Alle politieke partye is welkom om meningstukke vir publikasie voor te lê onderhewig aan die bepalings en voorwaardes van Maroela Media se redaksionele beleid. Jeanne Martins, hoofkoördineerder van die Kaapse Party, skryf: Op die 8 Mei sal miljoene kiesers na die stembusse gaan sonder om te weet hoe Suid-Afrika se verkiesingstelsel setels toeken en waarom daar nie so iets is soos ’n vermorste stem nie. Dit is skrikwekkend dat so min mense die proporsionele verteenwoordigingstelsel wat ons hier in Suid-Afrika gebruik, verstaan. Die stelsel skep ’n veelvuldige-party demokrasie waarin mens vry is om te stem vir enige party, hoe groot of klein ook al. Die stelsel verseker dat minderheidstemme gehoor word en dit voorkom die vretende twee-partystelsel wat algemeen is in die VSA en VK. Die stelsel bevoordeel klein partye en beoog om hulle te bemagtig om die groter partye aanspreeklik te hou. Die DA hou vol daarmee om ŉ stroom SMS’e aan kiesers te stuur – met die leuen dat ŉ stem vir ŉ klein party, ŉ vermorste stem is. Alle navorsing dui daarop dat die kiesers grotendeels swak ingelig is en hierdie leuens glo. Die media, die verkiesingskommissie en die regering versuim hul plig om kiesers in te lig waarvoor hulle stem en dat hulle wel hul keuse sonder vrees kan uitoefen. Die proporsionele verteenwoordigingstelsel laat elke burger toe om te stem vir die party wat sy of haar belange die beste verteenwoordig. Kiesers behoort dit te google om meer uit te vind en nie hulleself te onderwerp aan vreestaktiek wat hulle forseer om die minste van twee euwels te kies nie.